
INTERVIURI 


De vorbă cu Horia Șurianu 


Andra Apostu 


Compozitorul Horia 
Șurianu împlineşte anul 
acesta 70 de ani de viață 
şi peste 40 de ani de 
experiențe muzicale. 
Începând cu anul 1983, 
domnia sa părăseşte 
România și se stabileşte 
în Franța. Dialogul de mai 
jos prezintă adevărul 
despre motivele plecării 
sale în contextul social şi 
cultural al unor ani tulburi 
și plini de incertitudine și 
aduce la lumină detalii 
despre cele două călătorii 
extrem de importante din 
viața sa: copilăria și anii 
de formare din România și mai apoi din Franța și parcursul 
muzical creator născut cu amprenta acestor experienţe trăite, 
asimilate, asumate. 


Andra Apostu: Stimate domnule Horia Șurianu, cum vă 
regăseşte anul 2022, personal și profesional? 

Horia Șurianu: Anul acesta am împlinit 70 de ani și nici 
nu-mi dau seama cum au trecut deoarece, prins de vârtejul 
evenimentelor petrecute în viața mea, am pierdut noţiunea 
linearităţii timpului. Am fost condiţionat, mai mult sau mai puțin, 

de realităţile trăite care i-au conferit timpului un aspect elastic în 
funcţie de importanța evenimentelor! Bineînţeles că lucrările 
mele de compoziţie au jucat un rol foarte important în 
elasticitatea timpului, dar și alte activităţi legate de profesiunea 
mea de muzician: pedagogice, muzicologice sau dirijorale. 


A.A.: Povestiţi-ne câteva lucruri despre dvs., despre 
copilărie și începuturile dvs. muzicale. 

H.Ș.: M-am născut pe data de 3 iulie 1952, în România, 
la Timișoara, un oraș splendid numit și "orașul parcurilor” 
deoarece se poate traversa numai prin parcuri. Am început 
studiul pianului pe la vârsta de 5 ani cu doamna Elias, o 
muziciană care a făcut studiile la Viena și care îmi dădea și 
lecții de germană chiar și în timpul lecţiilor de pian. La școala 
primară ni s-a propus să cumpărăm un abonament la 
concertele Filarmonicii și eu am fost foarte interesat astfel încât, 
în fiecare duminică la matineu, asistam la aceste concerte 
stând la balcon pentru a vedea mai bine instrumentele din 
orchestră. 

Fiind fascinat în special de sunetul viorilor și mai ales de 
sunetul violoniștilor soliști, am cerut părinţilor mei să iau cursuri 
de vioară. In podul casei era vioara la care a cântat bunicul 
meu. Am dus-o la reconditionare iar lutierul mi-a testat "urechea 
muzicală" dându-mi un mic dicteu la pian la care m-am 
descurcat foarte bine. Astfel am început studiul viorii 
abandonând studiul pianului. 

Inceputurile mele "componistice" datează aproximativ de 
la vârsta de 9 ani când am scris un Cvartet de coarde cu 3 viori 
și violoncel, pentru că nu cunoșteam viola și nici cheia Do. 
Mama mea i-a arătat lucrarea compozitorului Nicolae Ursu care 
a spus că trebuie să mă trimită la Școala de muzică din 
București dar părinţii mei nu au fost de acord să plec așa 
departe. Am continuat însă studiul viorii și am insistat foarte 
mult să mă înscriu la Şcoala de muzică din Timișoara. De 
atunci eram sigur că eu vreau să fac "meseria de muzician", 
lucru de care părinţii mei, deși melomani, nu au fost încântați. 


A.A.: Odată înscris într-o formă de învățământ artistic, s- 
au schimbat lucrurile pentru dumneavoastră? 

H.Ș.: Am avut norocul să am un profesor de vioară tânăr, 
domnul Francisc Finta care m-a înţeles și încurajat foarte mult 

și graţie lui am putut să ajung la zi cu programul de vioară cerut 
pentru examenul de admitere de la Liceul de muzică. Domnul 
Finta este încă în viaţă, are peste 85 de ani și a venit la toate 
concertele mele de la Timișoara. 

Un rol important l-a jucat în acea perioadă și domnul 
Mihai Perian, directorul Liceului de muzică. Am mers la domnia 
sa, mi-a testat aptitudinile muzicale și m-a luat "sub aripa lui”, 
pregătindu-mă fără să ceară niciun ban pentru lecţii particulare, 
la teorie, solfegiu și dicteu, pentru a mă aduce la nivelul 
examenului de admitere. Astfel am reușit la liceu. 

Pe lângă studiile de vioară eram obligaţi să studiem și 
pian secundar ceea ce a fost benefic pentru cariera mea, 
deoarece toată viața am dat cursuri de armonie, contrapunct și 
compoziţie unde a trebuit să folosesc tot timpul pianul pentru a 
corecta exerciţiile elevilor. 

Un alt rol important în formarea mea ca muzician l-a jucat 
și faptul că după ce am început studiul viorii și am avut un nivel 
artistic mai înalt, am cântat și în Taraful de muzică populară de 
la Palatul Pionierilor dirijat de domnul Gheorghe Galetin. Acum 
îmi dau seama ce important a fost deoarece, în cariera mea de 
compozitor, am folosit mult muzica populară românească și 
chiar unele melodii învăţate la acest taraf. Am continuat să cânt 
chiar și după ce am intrat la Liceul de muzică. 

La liceu, activitatea mea a fost multiplă. Pe lângă cursuri, 
am continuat să compun și îmi amintesc că am scris o piesă de 
pian și una pentru flaut și pian care au fost cântate în concert 
de colegii mei, iar eu am alcătuit o orchestră de coarde pe care 
am dirijat-o dând un concert cu "Mica serenadă" de Mozart. Cu 
cât avansam în studii cu atât îmi dădeam seama că eu vreau să 
devin compozitor și dirijor, dar toată lumea îmi spunea că 
trebuie să ai un nivel foarte ridicat pentru a reuși la examenul 
de admitere de la această secție unde erau foarte puţine locuri. 
Am vorbit cu profesorul meu de teorie, domnul Brudașcă 
deoarece dânsul avea doi copii gemeni, pe Eugen și pe luliu 
care reușiseră la această secție numită la vremea aceea secția 
teoretică (cuprindea compoziţia, dirijatul și muzicologia). Dânsul 
m-a recomandat compozitorului Mircea Hoinic, care avea și el 
un băiat pe care îl pregătea să intre la această secție. Băiatul 
dânsului, Bujor Hoinic a reușit la această secţie cu un an sau 
doi înaintea mea și a devenit un dirijor important la Opera din 

Ankara. Mircea Hoinic m-a pregătit la armonie și mi-a dat 
noțiuni de contrapunct și compoziție deschizându-mi apetitul 
pentru muzica nouă, contemporană. Imi amintesc că mi-a pus 
să ascult "lonisation” de Varèse și am fost foarte impresionat! 
Graţie studiilor cu Mircea Hoinic, am reușit la examenul de 
admitere la secţia teoretică de la Conservatorul din București 
din "primul foc”, cum se spune, deși concurenţa a fost mare 
deoarece majoritatea candidaţilor erau mai în vârstă și se 
pregăteau de mai mult timp. 


A.A.: De la acest moment înainte putem spune că viața 
dumneavoastră s-a schimbat, contactul cu viața muzicală 
artistică și academică v-a oferit noi perspective asupra 
fenomenului muzical. 

H.Ș.: Anii de studii la Facultate au fost bogaţi în 
cunoștințe muzicale și artistice, deoarece am avut parte de 
profesori foarte competenţi nu numai pe plan pedagogic ci și pe 
plan artistic, ei înșiși fiind compozitori sau muzicologi de mare 
calitate. La compoziţie l-am avut pe Dan Constantinescu, 
excelent pedagog, un om extrem de cultivat și fin, un 
compozitor foarte interesant. Păcat că astăzi creaţia lui este 
dată uitării deoarece, de exemplu, Concertul lui de pian este o 
lucrare originală și de mare valoare componistică ce combină o 
scriitură serială cu momente de aleatorism. La armonie, Mircea 
Chiriac era un om foarte spiritual și simpatic, de mare cultură 
generală (cunoștea toți sultanii Imperiului Otoman!) și cu 
cunoștințe deosebite în materie de armonie (mai ales în 
armonia modală care nu intra în mod deosebit în programul 
pedagogic, dar pe care dânsul ne-a predat-o cu pasiune). La 
contrapunct, Liviu Comes care fusese rector la Conservatorul 
din Cluj și a venit ca prorector la București spunea, cu mult 
umor, făcând aluzie la forma de Fugă: "eu am dat un post de 
Dux pe unul de Comes"; era și dânsul un excelent pedagog 
care ne-a învățat contrapunctul renascentist plecând de la 
creația  palestriniană, fără să ne oblige să învăţăm 
contrapunctul pe specii care, cum spunea, era o metodă 
artificială fără referințe precise la stilul Renașterii. Fac o 
paranteză: acest stil l-am predat și eu la Paris la 
Conservatoarele de muzică unde am lucrat iar profesorul de 
contrapunct Olivier  Trachier care preda  contrapunctul 
renascentist la Conservatorul Naţional Superior de Muzică din 

Paris și pe care l-am întâlnit într-un juriu de scriitură muzicală 
din care amândoi făceam parte, aflând că eu predau acest stil 
și că am fost elevul domnului Comes pe care îl cunoștea și cu 
care era în corespondenţă, m-a invitat de mai multe ori să fac 
parte din juriul de diplomă la CNSM de Paris la specialitatea 
"contrapunctul secolului XVI”. Pentru mine, acest lucru a 
constituit o mare onoare și recunoștință în meserie cât și o 
experienţă foarte interesantă. 


La analiză muzicală mi-a fost profesor Ștefan Niculescu, 
un compozitor de mare valoare și un pedagog foarte riguros și 
metodic. Am avut șansa să lucrez cu dânsul și la cursurile de 
vară de la Piatra Neamţ unde am participat de-a lungul a câţiva 
ani și unde preda și compozitorul Aurel Stroe. La domnia sa am 
asistat și la cursurile de la București ca auditor liber, deci fără a 
fi înscris în mod oficial la clasa domniei sale. Pentru mine, 
aceste cursuri, în plus față de cursurile de la București, au 
constituit încă o experienţă interesantă. La clasa de orchestrație 
preda compozitorul Nicolae Beloiu, un profesor la fel de riguros 
ca Ștefan Niculescu și de la care, pot să spun "cu mâna pe 
inimă" că am învăţat foarte temeinic atât teoria instrumentelor 
cât și orchestraţia. In meseria mea, aceste cunoștințe primite de 
la Domnul Beloiu care, între altele, era un spirit cultivat și fin, 
mi-au servit nespus de mult deoarece înființând o orchestră pe 
care am dirijat-o timp de 30 de ani la Conservatorul de muzică 
din Bagnolet din regiunea pariziană, am realizat peste 200 de 
orchestraţii pentru această orchestră și toți cei ce au participat 
la concerte au avut numai cuvinte de laudă în ceea ce privește 
calitatea orchestrațiilor. 


A.A.: Aţi avut șansa de a lucra cu cele mai renumite 
personalități ale pedagogiei muzicale! 

H.Ş.: Bineînţeles că trebuie să amintesc și alți profesori 
de la care am învăţat meserie și care erau de asemenea de 
mare calitate, precum Emilia Comișel. Domnia sa avea un 
suflet mare iar ori de câte ori a venit la Paris, m-a căutat, ca de 
altfel și Ștefan Niculescu, Nicolae Beloiu sau George Bălan - 
muzicolog de mare cultură pe care l-am admirat mai cu seamă 
în conferințele susținute alături de doamna Bușulenga la care 
am participat cu mult interes. Dar vreau să mă opresc asupra 
unui alt moment petrecut în facultate graţie domnului Dinu 

Ciocan - decanul Facultăţii de muzicologie. Dânsul a creat un 
curs facultativ de matematică și muzică, curs ce avea la bază în 
special teoria mulțimilor și teoria probabilității. Era un curs de 
mare ţinută intelectuală și, fiind liber, devenise un schimb de 
cunoștințe muzicale și culturale. Participau și tineri asistenţi pe 
vremea aceea, ca domnii Țuţuianu, Buciu, Simionescu, Muller, 
Vulcu și alţii (unii dintre ei au devenit personalități importante în 
învățământul muzical românesc ca Dan Buciu - rector și Teodor 
Țuţuianu - prorector). Cursul era bazat în special pe o carte 
publicată în Franţa, scrisă de compozitorul Pierre Barbaud 
despre modul în care teoria mulțimilor poate fi aplicată în 
muzică și pe demersul compozitorului lannis Xenakis în ceea 
ce privește teoria probabilității aplicată în muzică. Mai târziu, 
ajungând în Franţa, am avut onoarea să-i cunosc pe amândoi. 

Pe Pierre Barbaud l-am întâlnit la un concert în Paris şi i- 
am spus: "eu vă cunosc cartea în care vorbiţi despre teoria 
mulțimilor aplicată în muzică", iar el mi-a răspuns cu mult umor: 
"cred că sunteţi singurul care a citit-o”. Atunci i-am explicat că a 
fost studiată la București într-un curs facultativ de la 
Conservator și el a rămas foarte impresionat deoarece a spus 
că asemenea cărți nu se studiază la Conservatoarele din 
Franţa. Pe lannis Xenakis l-am cunoscut la Universitatea Paris 
1 Pantheon-Sorbonne când m-am înscris în 1983 la DEA 
(Diplôme d' Etudes Approfondies) și l-am avut ca profesor. Era 
un spirit ales și la un moment dat m-a ajutat dându-mi o 
excelentă recomandare și susținându-mă să predau la această 
Universitate ca "charge de cours" (profesor netitular plătit cu 
ora). Și el a fost uimit, chiar impresionat când i-am spus că am 
studiat cărțile lui în România. Mai târziu, am aplicat și eu destul 
de mult teoria mulțimilor în muzică în lucrările mele, creând 
matrice ritmice sau armonice. 

Deci studiile la București s-au petrecut foarte bine doar că 
după anul doi, am fost obligați să optăm pentru o singură secție 
din cele trei: compoziție, dirijat sau muzicologie. Eu am ales 
compoziția, deși voiam să studiez și dirijatul, dar nu a fost 
posibil. Am terminat, așadar, secția de compoziţie în 1975 cu 
media 10 la examenul de diplomă și astfel am putut să continui 
încă un an de studii numit anul V de specializare în compoziție. 
In 1976 am absolvit și anul V, cu un Concert de vioară și 
orchestră care s-a cântat la sfârșitul anului cu Orchestra Radio, 

avându-l ca solist pe Ștefan Rodescu pe care l-am reîntâlnit la 
Paris după câţiva ani, fiind și el stabilit în Franţa. Apropos de 
acest Concert pentru vioară: o echipă de la Televiziunea 
Română a venit la Paris acum câţiva ani, pentru a mă filma la 
mine acasă și a-mi lua un interviu. După ce mi-au trimis 
înregistrarea, am constatat cu mare plăcere că au pus un 
fragment din acest Concert care este înregistrat la Televiziune. 
O altă satisfacție cu această lucrare a fost că profesoara și 
violonista Corina Bura l-a analizat în cartea sa despre 
Concertele de vioară din muzica românească. Discutând cu 
doamna Bura despre acest Concert, mi-am dat seama că 
demersul meu componistic la acea oră era foarte avangardist, 
deoarece am suprapus patru zone armonice folosind 
fundamentalele corzilor viorii şi generând, deci, o muzică 
spectrală care la acea dată în România nu se practica, iar în 
Franţa, de pildă, era în stare incipientă. 


A.A.: Odată încheiată această etapă, a studenţiei, a 
trebuit să înfruntaţi provocările pe care le „oferea” în acea 
perioadă sistemul. Cum v-aţi descurcat? 

H.Ş.: După ce am absolvit cu brio aceste studii 
pasionante, a urmat o perioadă nu prea veselă, din păcate, 
chiar dimpotrivă. Am fost repartizat ca profesor de pian la 
Școala populară de artă de la Drobeta Turnu-Severin. Evident 
că am cerut faimoasa "negatie" pentru a-mi putea găsi un alt 
post, corespunzător studiilor mele, căci eu nu eram profesor de 
pian! Cu această ocazie vreau să deschid o paranteză pentru a 
face o remarcă despre incoerenţa politicii statului român din 
acea perioadă: se investeau mulţi bani în învățământ, deoarece 
noi am avut timp de 5 ani studii individuale la materile principale 
dar statul nu fructifica defel această investiţie! Degeaba am 
spus la Severin că eu nu sunt profesor de pian; ei nici nu au 
vrut să audă și în concluzie, am fost obligat să fac o navetă 
dificilă, mai ales iarna când trenurile întârziau ore în șir (odată 
am făcut 10 ore până la Severin). Intre timp, mă căsătorisem cu 
doamna Ana Oțel, profesoară de engleză la Facultatea de 
Construcţii din București, unde aveam, deci, domiciliul. Norocul 
a venit tot datorită compoziţiei: într-o zi, autorităţile din cultură 
mi-au spus că dacă eu afirm că sunt compozitor și nu profesor 
de pian, să particip la un concurs de compoziţie organizat în 
cadrul Cântării României. La început nu am vrut pentru că 

trebuia să scriu o piesă corală (deci cu text și reprezenta un act 
politic deoarece textul trebuia să fie "pe linia Partidului"). Totuși, 
ei m-au pus în legătură cu un jurnalist din Severin, care era și 
poet, un intelectual rasat cu foarte mult bun simţ, pe nume loan 
Șerban-Drincea, redactor la ziarul "Viitorul", care mi-a prezentat 
mai multe poezii dintre care eu am găsit un text bine 
scris despre ţară și sentimentul patriotic. Considerând că acest 
sentiment este nobil și nu trebuie să scriu o piesă muzicală cu 
un text partinic, am acceptat și am compus lucrarea corală 
intitulată "Zbor". Spre uimirea notabililor din cultură, noi am luat 
premiul 3, bineînţeles că premiul 1 și 2 au fost acordate unor 
lucrări cu texte despre Partid! 


A.A.: A fost prima recunoaștere a eforturilor dvs. de 
compozitor? 

H.Ș.: Mai luasem un premiu de compoziţie în anii 
studenţiei, tot cu o piesă corală pe versuri de Nicolae Labiş și 
cu un text sensibil tot despre ţară, intitulat "Am iubit". Labiş a 
fost un poet de mare talent! Păcat că a fost exploatat de 
ideologii comuniști care au profitat de naivitatea lui! Cred că 
putea să fie, după părerea mea, un al doilea Eminescu dacă 
trăia în altă conjunctură politică! Din păcate a murit foarte tânăr. 
Aceste două lucrări corale au fost publicate mai târziu în două 
colecţii de coruri, respectiv "Zbor" de către Consiliul Culturii în 
1978 şi "Am iubit" de către Editura Muzicală în 1980. Au fost 
printre primele partituri semnate de mine și publicate în 
România. 

Așadar, lucrarea mea corală "Zbor", premiată la Cântarea 
României, premiu care reprezenta o sumă destul de 
consistentă în bani la ora aceea, bani pe care eu nu i-am văzut 
niciodată, mi-a permis să primesc mult așteptata "negație", ca 
să mă eliberez de Severin. In septembrie 1977 am primit o altă 
repartiție de la Ministerul Invățământului la două școli din 
Bucureşti ca profesor de muzică: Școala generală nr.6 din 
cartierul Băneasa, sau mai precis Vatra Nouă lângă Băneasa, 
cartier aflat la marginea Bucureștiului și Liceul de Poligrafie și 
Cinematografie de pe lângă Casa Scânteii. Am lucrat acolo 
timp de 4 ani dar era un univers spiritual departe de 
preocupările mele artistice. Norocul meu a fost că domnul Petre 
Brâncuși - președintele Uniunii Compozitorilor de atunci, m-a 
numit, împreună cu colegul meu Horia Raţiu, secretar al 

Cenaclului Tinerilor Compozitori înfiinţat de dânsul în cadrul 
Uniunii. Responsabilii cenaclului erau Ștefan Niculescu și Aurel 
Stroe, ei erau cei care animau discuţiile noastre despre lucrările 
prezentate de tinerii compozitori. Noi organizam Cenaclul şi 
concerte cu lucrările tinerilor. Bineînţeles că activitatea noastră 
nu era remunerată însă ne dădea posibilitatea să ne cântăm 
lucrările, ceea ce era un lucru lăudabil pentru vremurile pe care 
le trăiam. Mi-am pus deseori întrebarea de ce ne-a numit 
domnul Brâncuși pe noi doi ca secretari ai Cenaclului? Probabil 
pentru că ne știa din Facultate din perioada în care dânsul a 
fost rector sau pentru că noi am fost colegi de an cu fiul său, 
Cristian Brâncuși, care făcea dirijatul. Eu cred că a fost și un 
gest de compensație pentru faptul că noi, fiind studenţi foarte 
buni, am avut o repartiție minabilă (eu la Severin și Raţiu la 
Brăila). In ceea ce mă privește, relația mea cu domnul Brâncuși 
a fost excelentă și eu nu am decât cuvinte de laudă pentru 
dumnealui, spre deosebire de alţii care, am aflat mai târziu, l-au 
denigrat chiar și după moarte. 

După plecarea definitivă a lui Horia Raţiu în Franța, am 
continuat să lucrez pentru Cenaclu împreună cu Violeta 
Dinescu, care a fost numită în locul lui și care, după ce a plecat 
și ea, dar în Germania, nu mult timp după plecarea mea în 
1983, a făcut o carieră importantă că profesor universitar și o 
carieră excepţională de compozitoare, fiind recunoscută pe plan 
internaţional. 

Dar revin puţin în timp pentru a preciza unele lucruri care 
s-au întâmplat în viața și cariera mea de compozitor din 
România până în '83. In 1977 s-a născut băiatul meu, Alin 
Șurianu, care după venirea în Franța se numește Alain. El a 
făcut studii de drept la Sorbona și lucrează într-o societate 
foarte importantă pe plan internaţional, dar are și înclinații 
artistice în domeniul fotografiei. Eu consider că are mult talent 
în acest domeniu, deoarece fotografiile lui sunt adevărate opere 
de artă. 


A.A.: Aţi spus mai devreme, „până în '83”. Acesta a fost 
anul în care aţi plecat din ţară, dar ce s-a întâmplat în această 
perioadă, 1977-1983 și ce anume v-a determinat să faceți pasul 
spre o viaţă despre care nu știaţi nimic dinainte? 

H.Ș.: După nașterea băiatului meu am fost luat în armată, 
pentru a face serviciul militar timp de șase luni la Lipova-Radna, 

în detașamentul Paulis la infanterie. La început am fost destul 
de recalcitrant însă mi-am dat seama repede că această 
perioadă a fost chiar benefică pentru cariera mea artistică; 
culmea este că acolo am întâlnit oameni interesanti cu care am 
colaborat după terminarea armatei. Este vorba de întâlnirea cu 
doi regizori de teatru, Mihai Manolescu și Dan Stoica, pentru 
care am compus muzică de scenă la multe teatre din România. 
Tot acolo i-am cunoscut și pe criticul literar și jurnalistul Mihai 
Coman cât și pe jurnalistul Thomas Gergely care, mai târziu, au 
scris articole despre mine în unele jurnale. 

După ce mi-am luat examenul de definitivat în învățământ 
în 1980, am mai continuat să lucrez puţin la cele două școli, 
dar, la un moment dat, am cerut un concediu fără plată ca să 
mă dedic compoziției deoarece aveam comenzi pentru muzică 
de teatru și între timp Uniunea Compozitorilor îmi achiziţionase 
câteva lucrări: un cvartet de coarde, o piesă pentru flaut și corzi 
și o piesă intitulată "Patru piese pentru pian". Aceasta din urmă 
a fost publicată la Editura Muzicală în 1979 și s-a cântat de 
multe ori, chiar și până astăzi, de diferiţi pianiști. O cronică 
excelentă există în Revista Muzica semnată de compozitorul 
Theodor Grigoriu” - unul dintre cei mai importanți compozitori 
din muzica româneasca după părerea mea, o cronică ce mi-a 
făcut mare cinste. De asemenea, Radio România deţine o 
înregistrare foarte bună a acestei lucrări cu talentatul pianist 
Remus Manoleanu. Alte două piese: "Refractio poesis" pentru 
flaut, recitator și două piane după un poem de lon Barbu și 
"Vritra" pentru clarinet și pian au fost de asemenea propuse 
pentru publicare însă iniţiativa a fost blocată odată cu plecarea 
mea din țară în 1983. Lucrările au fost publicate ulterior, tot de 
Editura Muzicală, în 1992. O altă lucrare a fost blocată de un 
referat tendenţios scris de un compozitor care considera că 
este o muzică decadentă inspirată de muzica occidentală 
capitalistă. Și nu era vorba doar de lucrarea mea ci și de piese 
ale lui Octavian Nemescu, lancu Dumitrescu și Costin 
Cazaban. Lucrările fuseseră înregistrate la Electrecord de către 
un contrabasist italian foarte cunoscut în muzica contemporană, 
pe nume Fernando Grillo, care a venit la București să dea un 


1 Revista Muzica nr. 8, August 1978, Ed. Muzicală a UCMR. 

concert la Filarmonică și să înregistreze tocmai aceste patru 
lucrări pe un dublu LP. Piesa mea se numește "Cantus Rudis" 
piesă transmisă apoi de multe ori la radio în Franţa și în Belgia. 
Norocul nostru a fost chiar interpretul, care a deblocat procesul 
plătind în valută înregistrarea și cumpărând un număr mare de 
exemplare. 

Cel care va citi acest interviu (dacă va fi cineva!?) îşi va 
pune întrebarea legitimă, de altfel: de ce acest tânăr compozitor 
căruia i s-au oferit multe șanse în compoziţie, care locuia pe 
Calea Victoriei într-un apartament mare și frumos, avea un copil 
reușit și o familie de intelectuali, care a fost deci foarte 
"răsfățat”, a părăsit totul și s-a refugiat în străinătate unde nu 
cunoștea pe nimeni și nu avea nicio relaţie? 


A.A.: Şi de ce aţi ales să plecaţi, domnule Horia Șurianu? 
Care a fost momentul, sau momentele care v-au determinat să 
faceți acest pas? 

H.Ș.: Este adevărat că mi s-a dat foarte multă șansă în 
România și, pentru a sublinia această afirmaţie, voi prezenta pe 
scurt alte lucruri de care am "profitat" datorită statutului meu. În 
1977 am fost primit membru în Uniunea Compozitorilor iar în 
1982 am devenit membru al SACEM în Franţa, eu locuind 
atunci încă în România. Uniunea Compozitorilor m-a trimis în 
schimburi culturale în Polonia, în Cehoslovacia (împreună cu 
Corneliu Dan Georgescu și cu Adrian lorgulescu - alți 
compozitori "răsfățaţi' de regim care au făcut o carieră 
frumoasă mai târziu: Corneliu Dan în Germania și Adrian în 
România, el ajungând chiar Președintele Uniunii și Ministrul 
Culturii după schimbarea regimului!). Am fost trimis la Festivalul 
Bach de la Leipzig în Germania Democrată împreună cu 
compozitorul Andrei Breiz și am avut șansa să fiu trimis în 
Marea Britanie, la Londra, în 1982, tot într-un schimb cultural iar 
toate aceste plecări s-au datorat Maestrului Zeno Vancea care 
era vice-preşedintele Uniunii și responsabil cu relaţiile externe. 
Domnia sa era un om extrem de erudit, cu mult simţ al 
umorului, un muzician de calitate care studiase la Viena și care 
vorbea în mod curent 5-6 limbi. Spre norocul meu, m-a 
simpatizat foarte mult și m-a susţinut, dar nici Petre Brâncuși - 
Preşedintele Uniunii din acea perioadă, nu s-a opus niciodată 
plecărilor mele; mai mult de atât, și-a asumat mereu în mod 
curajos responsabilitatea pentru mine, lucru rar în acele vremuri 

de suspiciune permanentă, mai cu seamă faţă de tineri care 
puteau să fie atrași de "mirajul vestului”. Mai sunt și alte 
personalități muzicale care m-au susţinut cu curaj, iar cu ocazia 
aceasta vreau să-i omagiez deoarece merită toate laudele: 
maeștrii Wilhelm Berger, Theodor Grigoriu, Pascal Bentoiu și 
Dumitru Capoianu. În schimb, toate problemele mele au 
survenit după întoarcerea mea de la Londra în 1982, probleme 
care m-au determinat să părăsesc ţara în 1983. 


A.A.: Ce s-a întâmplat în Marea Britanie? 

H.Ş.: La Londra am întâlnit mulţi muzicieni interesanti, dar 
și alte persoane cu care am discutat, printre altele, și puţină 
politică. In naivitatea mea de tânăr nu mi-am dat seama că a 
discuta politică cu persoane necunoscute reprezenta un risc 
foarte mare. Bineînţeles că am criticat unele aspecte negative 
ale comunismului din România, neștiind că discutam cu 
persoane ideologizate de comunism și mai ales, cu relații la 
Ambasada României, persoane care au raportat ulterior 
discuţiile noastre. La întoarcerea în România, am fost contactat 
de cel puţin cinci ori de Securitate, iar persoana cu care am 
discutat și care mi-a pus multe întrebări a fost nemulțumită de 
răspunsurile mele în care susțineam că la Londra nu am avut 
decât relaţii muzicale și artistice. Cât am fost în Anglia, am 
vizitat și Universitatea East Anglia din Norwich, unde era un 
studio foarte modern de muzică electronică, iar eu, pe atunci 
eram foarte interesat de această muzică mai ales că în 
România, existau posibilităţi reduse pentru a o practica. Acolo l- 
am cunoscut pe responsabilul studioului, compozitorul Denis 
Smalley, pe care l-am întrebat cum aș putea și eu să lucrez în 
acest studio. Denis a ascultat muzica mea pe care o aveam 
înregistrată pe bandă de magnetofon și s-a uitat peste 
partiturile mele, spunându-mi că dacă prezint un dosar cu 
partituri și înregistrări, în fiecare an există o comisie de 
specialiști pentru a desemna un compozitor invitat care poate 
lucra în studio pentru a compune o piesă muzicală electronică. 
Eu m-am arătat foarte interesat, dar i-am spus că a trimite un 
dosar cu benzi și partituri din România este foarte dificil și 
atunci el, cu mare gentilețe, mi-a făcut copii și a constituit 
dosarul necesar. Șase luni mai târziu, după întoarcerea mea la 
București, am primit un răspuns favorabil care mă anunţa că 
am fost ales compozitor invitat pentru anul 1983, urmând, deci, 

să mă prezint în luna martie la Universitatea din Norwich unde 
îmi fusese acordată această bursă pe parcursul unei luni. Am 
făcut cerere de plecare, dar bineînţeles că răspunsul a fost 
negativ. L-am avertizat pe Denis Smalley și el a încercat să 
intervină prin Universitate, chiar și prin British Council dar fără 
succes. Între timp se schimbase președintele Uniunii și în locul 
domnului Brâncuși a fost numit domnul Călinoiu care a pus 
"NU" foarte vehement pe cererea mea. Nu vreau să-l acuz 
pentru acest lucru, mai ales că mă cunoștea destul de puţin din 
Conservator; probabil că și presiunile erau mari din partea 
Securității. 

A.A.: Era pentru prima dată când întâmpinați probleme la 
un astfel de demers? 

H.Ș.: Nu. Cu doi ani înainte de asta, dacă îmi amintesc 
bine, trebuia să am un concert la Berlin Vest, în RFG și fix în 
seara dinaintea plecării, am primit un telefon de la Consiliul 
Culturii spunându-mi să nu mai vin de dimineaţă pentru a primi 
pașaportul că nu voi mai pleca (evident, fără să mi se dea vreo 
explicaţie!). Atunci mi-am dat seama că în ultimul moment 
înaintea plecării, un "bun coleg" a "ciripit", cum se spunea pe 
atunci când cineva te turna la Securitate. Sigur că am fost 
foarte decepțţionat de acest lucru, dar nu m-a afectat în mod 
deosebit; mi-am spus că a doua oară nu se va mai petrece la 
fel, fiind pe atunci foarte optimist. 

Dar revin la plecarea mea în Anglia: salvarea a venit tot 
de la maestrul Zeno Vancea care a luat cererea mea și a intrat 
în biroul domnului Călinoiu. Secretara președintelui, doamna 
Paula Condoiu mi-a povestit că după o jumătate de oră de 
discuţii "aprinse", maestrul Vancea a ieșit cu cererea mea pe 
care s-a tăiat NU-ul și s-a pus DA! 

Bineînţeles că acest incident destul de serios mi-a dat de 
gândit mult mai mult decât refuzul de a pleca la Berlin! Dar nu 
pentru acest lucru am luat hotărârea să plec definitiv din țară ci 
pentru ceea ce a urmat. Inainte de a pleca am fost convocat de 
către un compozitor cunoscut pe care nu vreau să-l numesc din 
pudoare și poate și din faptul că îmi imaginez că el era doar un 
pion manipulat de alţii mult mai importanţi decât el; probabil, 
pentru a putea să-și menţină poziţia și statutul, dar și din teama 
de a nu fi acuzat că nu a ascultat ordinele venite "de sus" 
trebuia să le execute. El a primit sarcina de a mă convinge să 

facem o colecţie de coruri partinice compuse de tinerii 
compozitori care făceau parte din Cenaclul Uniunii. Scopul era 
de a-l preamări pe președintele statului Nicolae Ceaușescu și 
pe "tovarășa lui de viaţă", Elena Ceaușescu. Eu, ca să evit o 
astfel de "aventură", i-am spus că noi nu avem textele necesare 
pentru o astfel de colecție dar el m-a asigurat că le vom primi și, 
deci, să nu-mi fac griji. Colecţia trebuia să fie de lux, legată în 
piele și urma să fie înmânată președintelui cu o ocazie festivă. 
Sarcina mea ca secretar și organizator al Cenaclului era de a-i 
convinge pe toţi tinerii compozitori să participe la această 
iniţiativă memorabilă. Ori gândul că sunt pus într-o asemenea 
situaţie penibilă, pentru mine a fost teribil! Bineînţeles că a 
trebuit să facem o listă cu membrii Cenaclului, iar pe mine m-a 
pus cap de listă! Pentru a încerca să parez această situație 
dificilă, mai ales că atunci, în 1983, nimeni nu-și închipuia că va 
fi o schimbare radicală în 1989, i-am spus că eu trebuie să plec 
peste o săptămână în Anglia, unde mi s-a acordat o bursă de 
creaţie și, deci, când mă voi întoarce, mă voi ocupa de această 
colecţie. El era la curent cu plecarea mea și m-a felicitat pentru 
bursă. Norocul meu a fost că el a acceptat. Imi închipui cum m- 
ar fi privit colegii mei pe mine în 1989, dacă eu i-aș fi convins să 
participe la alcătuirea acelei colecţii! Peste câteva zile, chiar 
înaintea plecării, am primit un telefon de la Scînteia Tineretului, 
prin care mi se propunea o rubrică permanentă de critică 
muzicală și o legitimaţie de presă. Era o propunere foarte 
interesantă, tentantă, deoarece îți dădea un statut "sus pus" în 
materie de muzică, putând să lauzi sau să-ţi critici colegii 
compozitori sau interpreți. Mi-am dat imediat seama că 
propunerea este o momeală că să mă facă să mă reîntorc în 
România, unde mi se prevedea un "viitor luminos”. Eu le-am 
spus că trebuie să plec în Anglia și ei mi-au răspuns că sunt la 
curent, dar când mă voi întoarce, să luăm imediat legătura. 


A.A.: Dar aţi plecat iniţial fără familie, doar cu un bagaj și 
cu muzica dvs. în geantă. 

H.Ș.: In ziua plecării, i-am spus soției că probabil nu mă 
mai întorc și ea mi-a propus să avem o "parolă": să-i scriu o 
carte poștală în care să menţionez că mi-a scăzut vederea și 
trebuie să-mi pun ochelari. La aeroport mi s-au confiscat toate 
partiturile și benzile de magnetofon deși aveam ștampila Uniunii 
Compozitorilor, pe motivul că nu aveam ștampila Patrimoniului. 
16 


Revista MUZICA Nr. 7 / 2022 


Am protestat vehement și am reușit să ajung să vorbesc cu 
șeful aeroportului spunându-i că lucrările sunt personale și că 
nu fac parte din Patrimoniu iar cu un an în urmă mai plecasem, 
tot în Anglia, cu aceleași partituri fără a avea ștampila 
Patrimoniului, dar tot degeaba. Cred că a fost o "mașinaţie" 
prost gândită din partea Securităţii care a vrut să mă sperie, dar 
efectul a fost invers. Urcându-mă în avion, mi-am spus: "acum 
e sigur că nu mă mai întorc". Un domn care era lângă mine, mi- 
a zis că a văzut ce mi-au făcut la aeroport și după ce avionul a 
plecat, mi-a dat de înţeles că nici el nu urma să mai revină în 
tară. 


A.A.: Şi cum ati reușit să vă stabiliți în Franţa dacă ultima 
dvs. plecare avea ca destinație Marea Britanie? 

H.Ş.: Ajuns în Anglia la Norwich, am avut norocul că 
Denis Smalley își făcuse încă de prima dată copiile partiturilor și 
ale benzilor de magnetofon și, deci, am putut să le recuperez. 
Este un lucru la care Securitatea nu s-a gândit! Lucrul meu în 
studioul electronic a fost pasionant. Am compus o lucrare fiind 
sub impresia hotărârii mele de a nu mă mai întoarce, pe care 
am intitulat-o "Limitele Speranţei" sau "Les limites de l'espoir", 
în franceză. 

In acelaşi timp, flautistul Pierre-Yves Artaud îmi 
programase o piesă de flaut la Radio France. El pierduse 
partitura și impresarul său mi-a scris o scrisoare cât încă eram 
în România să întrebe dacă, la întoarcerea din Anglia, am 
posibilitatea să trec prin Paris pentru a aduce partitura și a 
purta o discuţie cu interpretul despre piesă. Graţie acestei 
scrisori și pentru faptul că eram programat la Radio France — un 
lucru de mare prestigiu pentru un tânăr compozitor, aveam, 
deci, o viză de 3 zile dată de autorităţile române ca să mă întorc 
în ţară prin Paris. Astfel, după ce mi-am terminat lucrul în 
studioul de la University of East Anglia din Norwich și Denis 
Smalley mi-a dat o excelentă recomandare datorită piesei 
compuse acolo pe care a apreciat-o mult, am plecat spre Paris 
și așa a început aventura mea în Franţa. 

După sosirea mea în Franţa, la Paris, am cerut azil politic 
care mi s-a acordat fără probleme. Apoi am făcut demersurile 
pentru întregirea familiei ca să-i pot scoate din ţară pe soția și 
pe fiul meu. A fost foarte greu deoarece eu am reprezentat un 
caz negativ pentru Securitate și trebuia să fiu pedepsit. Soţia 

mea a fost convocată de multe ori la Securitate, chiar și fiul 
meu a fost interpelat în timp ce se juca într-un parc și i s-a spus 
că tatăl lui este un trădător de ţară. In fine, după doi ani, în 
1985, am reușit să îi scot din ţară după multe intervenții la 
Ministerul Afacerilor Externe din Franţa. Soţia mea a primit 
pașaportul cu condiţia de a „vinde statului apartamentul în care 
locuisem, bineînţeles, la un preţ minabil! 


A.A.: Totuși, doar câţiva ani mai târziu, regimul comunist 
dispare din România, ce s-a întâmplat după aceea? 

H.Ş.: După 1989 când s-a schimbat Guvernul în 
România, Pascal Bentoiu a fost ales Președintele Uniunii în 
locul lui Călinoiu. Domnia sa mi-a scris o scrisoare spunându- 
mi că după plecarea mea eu am fost exclus din Uniune pe 
nedrept (menţionez că în cartea despre activitatea Uniunii de 
Octavian Lazăr Cosma, reiese că eu am fost exclus datorită 
„inactivităţii” la Uniunea Compozitorilor și nu pentru faptul că am 
„fugit"!). Maestrul Bentoiu dorea să repare această nedreptate 
și să mă reprimească în Uniune. Bineînţeles că eu am acceptat 
și i-am mulţumit pentru acest gest lăudabil. A urmat, deci, o 
colaborare cu muzicienii și foştii mei colegi din România, care 
s-a dovedit fructuoasă pe plan muzical și spiritual. 

Doresc să adaug că tot ce am povestit eu până acum a 
fost intuit de muzicologul și compozitorul Fred Popovici într-un 
articol publicat în revista Formula AS în septembrie 1993, care 
a făcut o sinteză inteligentă și semnificativă a situaţiei mele din 
Franţa”, cu menţiunea că discuţia cu Fred a avut loc în iarna din 
1982-1983 și nu în 1983-1984, deoarece eu am părăsit ţara în 
1983. 

Activitatea mea din Franţa a fost bogată și nu o pot 
rezuma în câteva rânduri, căci ea reprezintă 40 de ani de 
muncă. Există o listă de lucrări aproape exhaustivă în 
enciclopedia online Wikipedia, pentru cei care vor să cunoască 
creația mea. Eu pot să vă prezint un scurt text de sinteză în 
ceea ce priveşte activitatea mea de aici. 


1 Articolul a fost publicat în Formula AS — anul III, nr. 86, septembrie 
1993. 

Pe lângă acest dialog pe care l-am purtat cu domnul 
Horia Șurianu, am mai primit, graţie amabilităţii sale, și o serie 
de informaţii prin corespondenţă, materiale prin care își descrie 
lucrări compuse în diferite perioade ale vieţii sale și a căror 
selecție (de mai jos) îi aparţine. 

Există, de asemenea, un studiu detaliat publicat în revista 
Muzica nr. 2 din 2004 și semnat de Carole Martin, care 
reprezintă o retrospectivă muzicologică asupra celor mai 
importante lucrări ale compozitorului în „ultimii 20 de ani” de 
ședere în Franța (perioada 1984-2004). Carole Martin 
abordează perspectiva analitic-obiectivă pentru o parte dintre 
lucrările compozitorului, mai precis despre Vagues, Ondes, 
Contours, Quasar ultime pour 12 cordes, Au-delà de lestuaire, 
Quatre pièces pour ballet, Evolutions Ephemeres, Chanson 
byzantine no. 1 și Diffractions brisées. 

Poate cea mai cunoscută dintre ele este Vagues, Ondes, 
Contours, lucrare premiată la concursul de compoziție Marcel 
Josse și publicată la renumita editură Salabert din Paris, în 
1984. Parcursul muzical al acestei lucrări, plasat pe două 
traiecte opuse — pe de o parte solistul cu partitura sa situată la 
limita dintre temperanță și netemperanță și pe de altă parte 
ansamblul de 5 saxofoane pe bandă magnetică ce creează 
ideea de pulsatție, repetitivitate, „mare de unde”, ecouri. Spaţiul 
sonor este exploatat din plin, compozitorul folosind un ambitus 
extins până la extrem. Lucrarea este importantă și pentru modul 
în care instrumentul solist, saxofonul, de regulă asociat muzicii 
de jazz sau divertisment, este aici plasat într-un spațiu 
repertorial savant. Datorită colaborării cu interpretul Daniel 
Kientzy, compozitorul a descoperit moduri noi, timbruri 
inovatoare, noi posibilități tehnice și, așa cum afirmă chiar 
domnia sa, "o nouă expresie a instrumentului care îi schimbă 
complet identitatea (...) în raport cu tradiţia lui”. 

De altfel, legătura cu acest instrumentist s-a dovedit a fi 
una pe termen lung și deosebit de fertilă, apropierea 
compozitorului de interpretul Daniel Kientzy dând naștere unor 
lucrări deosebit de interesante și provocatoare pentru 
repertoriul muzicii savante pentru saxofon. Multe dintre acestea 

au fost scrise la comanda interpretului: Concertul pentru 
saxofon și orchestră sau Esquisse pour un clair-obscur. Printre 
cele mai recente, găsim un ciclu de lucrări dedicat tuturor celor 
7 instrumente ale familiei saxofonului. Dacă Esquisse pour un 
clair-obscur are ca inspiraţie, tehnica clar-obscurului din arta 
renascentistă și promovează la nivel estetic „incertitudinea 
penumbrei” transpusă muzical prin microintervale și o armonie 
netemperată, Rocosu, parte dintr-un ciclu de lucrări, este 
bazată pe melodii populare românești cunoscute de publicul 
larg. Rocosu este o anagramă a denumirii dansului Sorocu; 
acesta, alături de Horalungă (bazată pe Dansul fetelor de la 
Căpâlna) și Inimame (bazată pe Săracă inima mea) conduc, la 
nivel estetic, către o zonă difuză între oniric și nostalgic. 
Lucrarea are la bază amintiri ale compozitorului de pe vremea 
când era interpret în taraful Palatului Copiilor. Așa cum afirmă 
chiar el, melodia apare subliniată cu „haine” armonice diferite și 
suferă transformări de tip oniric. 

De altfel, oniricul, meditaţia (sonoră), alternanţa între vis 
și realitate, introspecţia sonoră, efectele de lumini și umbre 
sonore, sunt trăsături estetice care creionează un adevăr 
muzical creator plin de intimitate unde inclusiv liniștea își 
găsește un rol important (precum în lucrarea Quasar ultime 
pour 12 cordes). Toate aceste trăsături la nivel estetic sunt 
particulare muzicii lui Horia Şurianu și se regăsesc în mai multe 
dintre lucrările sale. De pildă, meditaţia sonoră este regăsită în 
cele Trei lieduri pe versuri de Apollinaire!, Riga Crypto și lapona 
Enigel sau Refractio poesis, ultimele două scrise pe versurile 
poetului lon Barbu și cu trăsături comune chiar la nivel de limbaj 
prin folosirea de sonorități muzicale extraeuropene. Cvartetul 
de coarde este, iarăși, o lucrare în care oniricul este evident, 
predominant, o adevărată demonstraţie de măiestrie în 
utilizarea armonicelor naturale prin efectul de pulverizare 
sonoră. 

Există și o preocupare a compozitorului pentru 
întoarcerea la natural, o atitudine originară față de muzică, 


1 Pentru un suport teoretic complet puteţi consulta studiul publicat de 
Horia Șurianu în colaborare cu filologul loan Pânzaru (Universitatea 
din București) în revista Muzica. 

exprimată pe de o parte în lucrări precum Cantus rudis, în care 
similitudinea cu muzicile primitive, cu un folclor primar, este 
realizată printr-un parcurs sonor de la zgomot la sunet și o 
trimitere evidentă la un folclor carpatic vechi (cobza, fierăstrăul). 
Muzica folclorică românească are un rol important în creaţia lui 
Horia Șurianu (vezi și Concertul pentru saxofon), el dorește 
“integrarea în muzica occidentală a intervalelor caracteristice 
folclorului din ţara sa”. Așa cum afirmă și Carole Martin în 
studiul menţionat mai sus, demersurile muzicale ale lui Horia 
Șurianu se situează între un material spectral și folosirea 
microintervalelor pentru crearea unui spaţiu sonor fără sfârșit. 

In aceeași idee dar la o distanță considerabilă geografic, 
se află și preocuparea lui Horia Şurianu pentru modurile și 
sonorităţile extraeuropene, un exemplu interesant fiind lucrarea 
Vritra, cu o muzică sugerată de o cunoscută legendă indiană și 
care, prin alternanţe de limbaj monodic şi armonic conduce 
ascultătorul într-o zonă a introspecţiei sonore, într-o stare 
meditativă, chiar de transă, făcând apel la melodia primară și la 
ideea de oglindă interioară pe care o regăsim și în Refractio 
poesis. Călătoria muzicală multiculturală nu a fost străină de 
creația lui Horia Şurianu, lucru reflectat și în lucrarea Mu Mo Ma 
Rhapsodie, un adevărat parcurs prin muzica din Franţa, 
Ungaria, România, Africa, Mali, Egipt, și altele, itinerariu realizat 
în permanenţă pe două planuri muzicale: unui real, cu melodii 
nealterate și armonizate modal și unul ireal, mergând spre zona 
oniricului, melodii „ca în vis”. 

Primele cercetări în domeniul rezonanţei sonore s-au 
produs odată cu Concertul pentru vioară și încă stăruie în 
lucrările lui Horia Șurianu, chiar dacă, pe parcursul creaţiei sale, 
sunt întâlnite o varietate de procedee și tehnici de compoziţie. 
Limbajul predominant este cel de factură modal-serială dar nu 
se limitează la acesta. Intâlnim aspecte ale muzicii spectrale în 
lucrări ca Au-delă de lestuaire (cvintele goale din debutul 
piesei, acordurile de septimă) sau Evolutions Ephemeres (în 
care aspectul spectral este subliniat de buclele de acorduri de 
nonă în toate răsturnările și sferturile de ton exploatate intens). 
Aceste aspecte se află în preocupările artistice ale 
compozitorului Horia Șurianu deși acesta refuză o încadrare a 
sa în tendinţele muzicii spectrale. 

Principiul construcţiei eterofonice este încă o trăsătură 
comună în creația sa, așa cum întâlnim în Diffractions brisees, 
unde se evidenţiază o gândire muzicală de tip fractal — derivată 
din difracţia liniilor orizontale sau Quasar ultime pour 12 cordes, 
lucrare desfășurată într-un arc de cerc în care vocile nu se 
suprapun niciodată, dar se întâlnesc pe un sunet comun într-o 
oarecare formă de micro polifonie. Aceasta din urmă a fost o 
comandă a ARIAM? — Île de France și are două variante de 
interpretare: 12 corzi sau 12 corzi cu transformatoare electrice 
în timp real. Interesantă este relaţia între spațiu și timp pe care 
compozitorul o propune la nivel muzical în această lucrare, prin 
întâlnirea a trei dimensiuni geometrice: vertical, orizontal și 
diagonal. Acest principiu generează trei secvenţe în lucrare, 
punctul culminant fiind identificat în secţiunea mediană. Cu un 
material muzical microintervalic și efecte de reverberare, 
modulare, multiplicare și dimensionare spaţială a muzicii, 
lucrarea se evidenţiază prin modul în care compozitorul a 
exploatat la maxim tehnicile de interpretare la corzi, folosind 
marea majoritate a acestora și rezultând o „masificare 
compactă a sonorităţilor”. 

O iniţiativă aparte în creaţia lui Horia Șurianu este 
reprezentată de Quatre pieces pour ballet, un ciclu de 4 lucrări 
compuse pentru baletul comic News ai cărui autori sunt Horia 
Șurianu, Pierre Vasseur, Jeannine Richer, Guy Reibel, Michel 
Levinas, Jean-Charles Huitorel și Dominique Ruhen. Baletul a 
fost prezentat în 1986 la Rennes și mai apoi la Opera Comică 
din Paris, în coregrafia lui Gigi Căciuleanu. Cele patru piese nu 
se depărtează ca limbaj de muzica instrumentală a lui Horia 
Șurianu iar prezenţa vocii feminine conferă un efect deosebit, 
aproape supranatural. Lipsesc cu desăvârşire cuvintele şi 
compozitorul utilizează onomatopee, acest discurs fiind finalizat 
în registrul acut unde sunetul și întreaga linie melodică parcă se 
dizolvă. Un rol coloristic deosebit îl are și prezenţa clopotelor 


1 Lucrare compusă pentru ansamblul Archaeus, alături de lucrarea 
Syllogisme et doute 

2 Association Regionale d'Information et d'Actions Musicales 

3 Martin, Carole, Horia Șurianu: 20 ans d'activité musicale en France, 
Revista Muzica nr. 2/2004 

din cea de a patra piesă din ciclu, cu un efect timbral deosebit 
de inspirat, ales aici de compozitor. 

In ultimele sale lucrări, autorul adoptă o estetică 
neomodernă, prezentând structuri muzicale deja existente dar 
fără a folosi citate muzicale; „o estetică bazată pe conceptul 
arhetipului sonor”. 

Muzica lui Horia Șurianu este o călătorie într-un spaţiu 
sonor al necunoscutului și al oniricului; o călătorie în spații 
sonore lărgite, comprimate, exploatate din toate perspectivele 
până la infinit. Pentru a obţine acest tip de estetică, Horia 
Șurianu călătorește din plin prin toate tipurile de scriitură, 
scopul fiind acela de a-și crea propriul tip, în ideea de a merge 
și mai departe, de a se dezvolta și mai mult. 

Anul acesta, compozitorul Horia Șurianu împlinește vârsta 
de 70 de ani și se poate mândri cu un parcurs personal dar și 
muzical variat. li doresc un călduros „la mulţi anil”, inspiraţie și 
multă putere de muncă și îi mulţumesc, pe această cale, pentru 
timpul şi răbdarea cu care ne-a împărtășit experiențele domniei 
sale, artistice dar și personale, aducând în lumină răspunsuri de 
mult căutate. 


SUMMARY 
Andra Apostu — A Conversation with Horia Șurianu 


Composer Horia Șurianu celebrates his 70th birthday this year 
and over 40 years of musical experience. In 1983 he left 
Romania and settled in France. The dialogue presents the truth 
about the reasons for his departure in the social and cultural 
context of those troubled years full of uncertainty and brings to 
light details of two extremely important journeys in his life: his 
childhood and formative years in Romania and later in France 
and the creative musical journey born with the imprint of these 
lived, assimilated, assumed experiences. 


1 Martin, Carole, Horia Șurianu: 20 ans d'activité musicale en France, 
Revista Muzica nr. 2/2004 

